KIRJALLINEN KYSYMYS E-2562/00

esittäjä(t): Andre Brie (GUE/NGL) komissiolle

(28. heinäkuuta 2000)

Aihe: Seksiturismi ja lapsiprostituutio Tekin tasavallan vastaisella EU:n ulkorajalla

Ottaen huomioon hälyttävät kertomukset seksiturismin ja lapsiprostituution huolestuttavasta lisääntymisestä Saksan ja Tekin välisellä rajalla.

Sekä parlamentin jäsenen Eva Klamtin muistion lapsiseksimatkailun torjuntatoimenpiteiden toteuttamisesta (komission tiedonantoa neuvostolle, Euroopan parlamentille, talous- ja sosiaalikomitealle ja alueiden komitealle koskeva muistio KOM(1999) 262), voiko komissio kertoa:

1. Mitä konkreettisia tutkimuksia on tähän mennessä tehty Saksan ja Tekin rajalla esiintyvän seksiturismin ja lapsiprostituution koko laajuuden arvioimiseksi?

2. Mitä ohjelmia/hankkeita EU on käynnistänyt yleisen tietoisuuden lisäämiseksi rajan molemmin puolin?

3. Mitä konkreettisia hankkeita ja aloitteita EU tukee Saksan ja Tekin raja-alueella asuvien prostituoitujen elinolojen parantamiseksi ja heidän syrjäytymisensä ehkäisemiseksi?

4. Mitä konkreettisia toimia on suunniteltu tai toteutetaan rajat ylittävien yhteistyömuotojen luomiseksi ja kehittämiseksi sosiaali- ja terveysaloilla sekä lainsäädännön alalla, jotta lisättäisiin sekä prostituoitujen että heidän asiakkaittensa terveystietoutta ja kehitettäisiin syyttäjäviranomaisten ja poliittisten päättäjien välistä yhteistoimintaa?

5. Mihin toimiin on ryhdytty/ryhdytään, jotta ehdokasvaltio Tekki puuttuisi päättäväisemmin seksiturismiin, lapsiprostituutioon ja ihmisten kauppaan?

António Vitorinon komission puolesta antama vastaus

(13. lokakuuta 2000)

Komissio on arvoisan parlamentinjäsenen tavoin kovasti huolissaan lapsiseksiturismin ja lapsiprostituution ongelmasta Tekin vastaisella EU:n ulkorajalla. Vastedeskin komissio avustaa uhrien auttamiseen erikoistuneita organisaatioita ja tekee aloitteita ihmiskaupan ja lasten seksuaalisen hyväksikäytön torjumiseksi (lapsiseksiturismi ja lapsipornografia mukaan luettuina).

Ensiksi tässä yhteydessä on mainittava Stop-ohjelma, joka on tarkoitettu ihmiskaupan ja lasten seksuaalisen hyväksikäytön torjunnasta vastaavien henkilöiden kannustus- ja vaihto-ohjelmaksi. Sen avulla on tuettu hankkeita, joihin on osallistunut tekkiläisiä organisaatioita ja lainvalvontaviranomaisia. Esimerkiksi vuonna 1999 toteutettiin hanke toimintaedellytysten ja yhteistyöohjelmien kehittämisestä Saksan, Tekin ja Ukrainan välillä nais- ja tyttökaupan torjumiseksi ja hanke mahdollisuuksista perustaa tietokanta, joka sisältäisi lapsipornografian uhrien valokuvia.

Stop-ohjelma hyväksyttiin vuonna 1996, ja ehdokasmaiden osuus kaikista Stop-hankkeista on sittemmin jatkuvasti kasvanut (keskimäärin 44 %). Vuoden 2000 loppuun mennessä komissio laatii ehdotuksen ohjelman uusimisesta; siinä aiotaan korostaa ehdokasmaiden osallistumista Stop-hankkeisiin. Komissio suhtautuu myönteisesti siihen, että Tekki ja Saksa osallistuvat lapsiseksiturismin ja lapsiprostituution torjuntaa koskeviin hankkeisiin vastaisuudessakin.

Etenkin lainvalvontayhteistyössä on puolestaan korostettava Europolin toimeksiantoa torjua rajatylittävää seksuaalista hyväksikäyttöä. Toimeksiantoon kuuluu tiivis yhteydenpito jäsenvaltioiden Europol-yhteyshenkilöiden kanssa. Yhteistyötä tehostetaan vastaisuudessakin yhteistyösopimuksilla ehdokasmaiden kanssa.

Lisäksi on mainittava Daphne-aloite, jota on jatkettu Daphne-ohjelmalla. Daphnen taustalla on laajalti levinnyt ja kasvava yhteinen huoli naisiin ja lapsiin kohdistuvasta väkivallasta. Daphne-ohjelma koskee myös ehdokasmaita. Arviointivaiheessa on parhaillaan yli 400 yhteisrahoitushakemusta.

Niin ikään on kiinnitettävä huomiota valmisteilla oleviin komission lainsäädäntöehdotuksiin ihmiskaupan ja lasten seksuaalisen hyväksikäytön sekä Internetissä esiintyvän lapsipornografian torjunnasta. Ehdotuksiin sisältyy useita tärkeitä kohtia myös lapsiseksiturismin torjunnasta. Kun puitepäätös on hyväksytty, siitä tulee osa yhteisön säännöstöä, joka on pantava täytäntöön myös ehdokasmaissa.